《观潮阁》
宋代·林芘

江山不受范，偃蹇散莫收。
领略得要会，聚此百尺楼。
霁色明千峰，斜阳带归舟。
堪洗北客尘，似脱南冠囚。
二子倚秋晚，岸巾送明眸。
杯寒风景切，句落云烟愁。
况我江海人，二顷亦易秋。
百年鸥盟在，脱帻行当休。

作者简介：林芘，字英伯，瑞安（今属浙江）人。高宗绍兴五年（一一三五）进士，官洪州教授。事见清雍正《浙江通志》卷一二五、《东瓯诗存》卷一。今录诗二首。